उत्तर प्रदेश के 11 जिलों में कोरोना के 10 से कम नए केस, 2 में तो सिर्फ एक-एक मामले
उत्तर प्रदेश में मंगलवार को बीते 24 घंटों में कोरोना वायरस से संक्रमण के 3,957 मामले सामने आए हैं जबकि 10,441 लोग ठीक हुए हैं।
लखनऊ: उत्तर प्रदेश में मंगलवार को बीते 24 घंटों में कोरोना वायरस से संक्रमण के 3,957 मामले सामने आए हैं जबकि 10,441 लोग ठीक हुए हैं। वहीं, इसी अवधि में सूबे में इस घातक वायरस ने 163 लोगों की जान ले ली, जिससे अब तक हुई कुल मौतों का आंकड़ा 19,519 पर पहुंच गया। हालांकि राहत की बात यह रही कि इस दौरान सूबे के 75 में से 11 जिलों में संक्रमण के नए मामलों की संख्या 10 से कम रही, जबकि 2 जिलों में तो सिर्फ एक-एक नए केस सामने आए हैं। आधिकारिक रिपोर्ट्स के मुताबिक, इस समय उत्तर प्रदेश में कुल 69,828 ऐक्टिव केस हैं।कासगंज और चित्रकूट में सिर्फ एक-एक नए मामलेउत्तर प्रदेश के कासगंज और चित्रकूट में बीते 24 घंटों में सिर्फ एक-एक नए मामले सामने आए हैं। वहीं, रामपुर में 9, जालौन में 7, एटा में 9, कन्नौज में 4, फतेहपुर में 6, कानपुर देहात में 5, कौशांबी में 2, महोबा में 6 और हाथरस में 5 नए संक्रमित मिले हैं। बीते 24 घंटों में लखनऊ में 207, वाराणसी में 254, मेरठ में 178, गौतम बुद्ध नगर में 137, गोरखपुर में 145, सहारनपुर में 219 और गाजियाबाद में 145 नए मामले सामने आए हैं। इस दौरान सबसे ज्यादा 9 लोगों की मौत राजधानी लखनऊ में हुई है।‘उत्तर प्रदेश में रिकवरी रेट बढ़कर 94.7 फीसदी हुआ’उत्तर प्रदेश अपर मुख्य सचिव स्वास्थ्य अमित मोहन प्रसाद ने कहा कि सूबे में रिकवरी रेट बढ़कर 94.7% हो गया है और मृत्यु की संख्या में लगातार कमी हो रही है। उन्होंने कहा कि पिछले 24 घंटे में 2,98,808 टेस्ट किए गए और अब तक कुल मिलाकर 4,73,62,430 टेस्ट किए जा चुके हैं। वैक्सिनेशन के बारे में जानकारी देते हुए उन्होंने कहा कि अब तक 1,31,80,187 लोगों को कोविड वैक्सीन की पहली डोज लगाई जा चुकी है और 35,63,047 लोगों को वैक्सीन की दूसरी डोज भी लगाई जा चुकी है। प्रसाद ने कहा कि 1 जून से हम 18-45 साल के लोगों का वैक्सीनेशन 75 जिलों में शुरू कर देंगे।